b'\n_START_ARTICLE_\nEd Diener\n_START_PARAGRAPH_\nEdward Diener (gim\xc4\x99s 1946 m.) yra amerikietis psichologas, profesorius ir knyg\xc5\xb3 autorius. Jis \xc5\xbeinomas d\xc4\x97l savo daugyb\xc4\x97s tyrim\xc5\xb3, atlikt\xc5\xb3 per paskutinius 25 metus,  laim\xc4\x97s temomis: gerov\xc4\x97s (laim\xc4\x97s) matavimai, temperamento ir asmenini\xc5\xb3 savybi\xc5\xb3 \xc4\xaftaka laimei, teorijos apie gerov\xc4\x99, pajam\xc5\xb3 ir laim\xc4\x97s ry\xc5\xa1ys, kult\xc5\xabrini\xc5\xb3 ypatum\xc5\xb3 ir laim\xc4\x97s ry\xc5\xa1ys. D\xc4\x97l savo did\xc5\xbeiulio ind\xc4\x97lio \xc4\xaf \xc5\xa1ios srities mokslines studijas Ed Diener yra vadinamas "daktaru laime".  Jam yra tek\xc4\x99 bendradarbiauti su mokslininkais Daniel Kahneman ir Martin Seligman. Diener yra vyresnysis mokslininkas Gallup organizacijoje.\n_START_SECTION_\nLaim\xc4\x97s tyrimai\n_START_PARAGRAPH_\nDiener 2002 m. kartu su Martin Seligman atliktas tyrimas Ilinojaus universitete parod\xc4\x97, kad bendra savyb\xc4\x97, da\xc5\xbeniausiai pasitaikydavusi tarp 10% laimingiausi\xc5\xb3 tirt\xc5\xb3 student\xc5\xb3 buvo ta, kad juos siejo stipr\xc5\xabs ry\xc5\xa1iai su draugais ir \xc5\xa1eima, kad studentai su jais daug leisdavo laiko.  Diener teig\xc4\x97, kad \xe2\x80\x9etam, jog \xc5\xbemogus b\xc5\xabt\xc5\xb3 laimingas, svarbu tobulinti savo socialinius \xc4\xafg\xc5\xabd\xc5\xbeius, gilinti artimus ry\xc5\xa1ius su \xc5\xbemon\xc4\x97mis ir nusipelnyti kit\xc5\xb3 \xc5\xbemoni\xc5\xb3 param\xc4\x85.\xe2\x80\x9c  Diener tyrimai parod\xc4\x97, kad \xe2\x80\x9ejeigu \xc5\xbemogaus baziniai poreikiai yra patenkinti, papildomos pajamos turi ma\xc5\xbeai \xc4\xaftakos pakelti \xc5\xbemogaus pasitenkinimo gyvenimu lyg\xc4\xaf.\xe2\x80\x9c Pasak Diener, tyrimai rodo, kad du daugiausiai \xc4\xaftakos \xc5\xbemogaus gyvenimui turintys \xc4\xafvykiai paprastai b\xc5\xabna sutuoktinio praradimas ir darbo praradimas.  Vykdyti laim\xc4\x97s tyrimus Diener suk\xc5\xabr\xc4\x97 pasitenkinimo gyvenimu skal\xc4\x99, bazin\xc4\xaf ir pla\xc4\x8diai naudojam\xc4\x85 \xc4\xafrank\xc4\xaf.'